17 Ge motho a ineela go Jehofa, o botša Modimo gore: “Ke go nea bophelo bja ka. Ga bjale ke wa gago.” Jehofa o na le tshwanelo ya go letela gore motho yoo a phethagatše seo a se boletšego. Eupša go thwe’ng ge e ba motho yoo a thoma go se sa kwa Jehofa ka go ratana ka sephiring le motho yo a sa hlankelego Modimo? Goba go thwe’ng ge e ba motho yoo a amogela mošomo wo o mo šitišago go ya tšhemong goba wo o dirago gore a lofe diboka gantši? Motho yoo o tla ba a boditše Jehofa maaka. O tla swana le motho yola a ganago ka dinotlelo tša koloi. Ge re neela maphelo a rena go Jehofa, re mmotša gore: “Ke phelela wena, ga ke sa iphelela.” Ka gona re tla dira dilo tšeo Jehofa a di nyakago gaešita le ge rena re sa nyake. Anke re ekišeng Jesu, yo a itšego: “Ke theogile legodimong, e sego go tlo dira thato ya ka, eupša go dira thato ya yo a nthomilego.”—Johane 6:38.